ভোপাল গ্যাসকাণ্ডের এই ছবিটি আজ এক আইকনে পরিণত হয়েছে। কিন্তু, এই ছবিটি দেখিয়ে এক অলৌকিক গল্পকথা ছড়িয়ে পড়েছে মিশর জুড়ে। এই গল্প আজকের নয়, গত কয়েক বছর ধরেই মিশরের জনমানসে ছড়িয়ে পড়েছে। কিন্তু, সম্প্রতি এই কাহিনির প্রচারে ব্যবহার করা হয়েছে ভোপাল গ্যাসকাণ্ডের এই ছবিটি। 
কী সেই অলৌকিক কাহিনি? কয়েক বছর আগে মিশর জুড়ে এক খবর চাউর হয়। তাতে বলা হয়, এক কবর থেকে জ্যান্ত অবস্থায় দুই শিশু কন্যাকে উদ্ধার করা হয়েছে। এদের মধ্যে একজনের বয়স ৮ আর অন্যজন কয়েক মাসের। সেই খবরে দাবি করা হয়েছিল এক মুসলিম ব্যক্তি বাইবেল পড়ার জন্য স্ত্রীকে খুন করেন এবং পরে স্ত্রীকে গোপনে কবর দিয়ে দেন। স্ত্রী-র কবরেই তিনি নাকি জীবন্ত অবস্থায় ৮ বছরের শিশু কন্যাকে ও কয়েক মাসের শিশুকে মাটি চাপা দিয়ে দেন। দিন পনেরো পরে ওই পরিবারেরই একজনের মৃত্যু হয়। দেহ সমাধিস্থ করতে নিয়ে যাওয়া হয়। কবর খুঁড়তেই চক্ষু চড়কগাছ। মাটি খুঁড়তেই দেখা যায় সেই দুই শিশু কন্যা বেঁচে রয়েছে।
এর পরে ৮ বছরের শিশু কন্যাই নাকি জানায় যে কবরে থাকাকালীন সাদা পোশাক পরে এক দাড়িওয়ালা লোক তাদের কাছে আসতেন। মৃত মা-কে সেই লোক নাকি জাগিয়ে তুলতেন কয়েক মাসের শিশু কন্যাকে খাওয়ানোর জন্য। আর সেই লোকের নিয়ে আসা খাবার নাকি খেত ৮ বছরের ওই শিশু কন্যা। কবরে আসা লোকটির একহাত কেটে নাকি রক্ত পড়ত বলেও দাবি করে বছর আটেকের ওই বালিকা। ওই লোকটি আসলে ইসলামে বর্ণিত ইশা বলেও ছোট্ট মেয়েটি দাবি করে। আসলে মুসলমানরা যিশুকে ‘ইশা’ বলে ডাকে। 
সম্প্রতি এই কাহিনিতে জুড়ে দেওয়া হয় ভোপাল গ্যাসকাণ্ডের বিখ্যাত এই ছবি এবং দাবি করা হয় এই ছবিটি সেই কবর থেকে উদ্ধার দুই শিশু কন্যার মধ্যে একজনের। এর পরই এই খবর নিয়ে নড়াচড়া শুরু হয় ইন্টারনেটে। ছবিটি ভোপাল গ্যাসকাণ্ডের বলে যেমন বিভিন্ন মহল থেকে দাবি উঠতে থাকে তেমনই এমন গল্পের সত্যতা নিয়েও প্রশ্ন উঠতে শুরু করে। ‘মার্ডার মিরাক্যাল অফ ইজিপ্ট’ বলে খ্যাতি পাওয়া এই খবর নিয়ে কেন কোনও মিডিয়া বা গণমাধ্যম হইচই করল না তা নিয়েও প্রশ্ন উঠতে শুরু করে। এমন কাহিনির যে কোনও বাস্তব ভিত্তি নেই, তাও দাবি করা হয় বিভিন্ন মহল থেকে।